For knapt to uker siden sa tidligere nestleder i Økokrim, Erling Grimstad, at en vesentlig årsak til at han sluttet i politiet var trusler han mottok i forbindelse med den såkalte Tønne-saken (se faktaboks). Påstandene kom under «Konferansen for varsling om samfunnsansvar» som ble avholdt i midten av april.

Den gang ville ikke Grimstad si hvem det var som stod bak truslene. Nå sier Grimstad til Dagbladet at det var den kjente forretningsmannen Kjell Inge Røkke som truet ham.

Forretningsmannen Kjell Inge Røkke er ifølge tidligere Økokrim-topp Erlend Grimstad mannen som fikk Grimstad til å slutte i Økokrim i 2004. Foto: Terje Haugnes / NRK

Grimstad ledet Økokrims etterforskning i Tønne-saken. Ifølge Grimstad ble han oppringt kort tid etter at det ble kjent Tore Tønne hadde tatt sitt eget liv i desember 2002:

– Innringeren presenterte seg som Kjell Inge Røkke. Jeg gjenkjente stemmen hans, og var aldri i tvil om hvem jeg snakket med. Røkke skjelte meg ut i flere minutter og fortalte at han skulle bruke resten av sitt liv og alle ressursene han rådet over til å ta meg. Det var essensen i budskapet fra Røkke, sier Grimstad til Dagbladet.

ÅPEN: Det var på Konferansen for varsling og samfunnsansvar 2018 at Erling Grimstad fortalte om sine opplevelser. Foto: Knut A. Dyvik/Rettsgruppen for varsling og etikk. Du trenger javascript for å se video. ÅPEN: Det var på Konferansen for varsling og samfunnsansvar 2018 at Erling Grimstad fortalte om sine opplevelser. Foto: Knut A. Dyvik/Rettsgruppen for varsling og etikk.

Avviser at Røkke truet

Advokat John Christian Elden avviser på vegne av Kjell Inge Røkke at sistnevnte på noe tidspunkt truet Erling Grimstad. Foto: Martin Giæver / NRK

På vegne av Kjell Inge Røkke bekrefter advokat John Christian Elden at Røkke ringte Grimstad, men avviser at det var snakk om trusler. I en e-post til Dagbladet skriver Elden:

«Røkke truet ham ikke, men sa ordrett at Grimstad etter hans oppfatning var uetisk, uredelig og uetterrettelig i sitt arbeid som nestsjef for Økokrim. Røkke hadde ingen respekt for Grimstad, og nølte ikke med å gi uttrykk for det.»

Videre skriver Elden at Røkke var av den klare oppfatning at Grimstad sto ansvarlig for falske korrupsjonsanklager mot Tore Tønne samt lekkasjer av disse til media.

Hevder Krekar-siktelse felte Grimstad

Elden skriver dessuten at det var en annen grunn til at Grimstad sluttet i Økokrim. I april 2003 ble Grimstad anmeldt av advokat Brynjar Meling for å ha gjennomført en ulovlig ransaking hjemme hos Najumuddin Faraj Ahmad, også kjent som mulla Krekar.

Grimstad ble etterforsket av det daværende særskilte etterforskningsorganet for politisaker (SEFO) og avhørt to ganger. Saken ble henlagt på bevisets stilling i desember 2004.

I e-posten til Dagbladet skriver Elden følgende:

«At dette 15 år etter blir fremstilt som trusler som har sammenheng med at han sluttet i Økokrim er meningsløst. Grimstad sluttet i Økokrim etter at han ble siktet av førstestatsadvokat Lasse Qvigstad for tjenestefeil i Krekar-saken i 2004, og ikke etter Tønne-saken noen år tidligere. Røkke har ikke brukt en kalori etter telefonsamtalen på å gå etter Grimstad, hvilket vel er det beste beviset for at påstanden kun er en erindringsforskyvning»

Også Grimstad selv pekte i 2004 på at siktelsen i forbindelse med Krekar-saken var en vesentlig grunn til at han sluttet i Økokrim.

– Å ha denne saka hengende over hodet i så lang tid, var sterkt medvirkende til at jeg valgte å si opp og slutte i Økokrim. Denne saken har vært en stor påkjenning. Den var også belastende i forhold til jobben jeg hadde å gjøre i Økokrim, sa Grimstad til Bergens Tidende 29. desember 2004.

ANMELDTE GRIMSTAD: Advokat Brynjar Meling (t.v.) anmeldte daværende statsadvokat Erling Grimstad for grov uforstand i tjenesten i forbindelse med etterforskningen av mulla Krekar (t.h.). Bildet er tatt i en annen sammenheng. Foto: Nyhetsspiller

Står fast ved Røkke-trusler

NRK har i kveld vært i kontakt med Grimstad og forelagt ham påstandene til Elden og sitatet han i 2004 ga til Bergens Tidende.

– Jeg ønsket ikke å røpe at jeg var truet av Røkke den gangen jeg sluttet i Økokrim. Utover det ønsker jeg ikke kommentere saken nå, utover det jeg har sagt til Dagbladet, skriver Grimstad i en SMS til NRK.